KITANGO 127
Bamutwajile ku Saniedilini, Kepo Bamufikizhe kwi Pilato
MATEO 27:1-11 MAKO 15:1 LUKA 22:66–23:3 YOANO 18:28-35
BAMUTOTOLWESHE LUKELOKELO KU KIJE KYA SANIEDILINI
YUDASA ISAKALIOTA WIKUJIKILE
YESU BAMUTWAJILE KWI PILATO
Bufuku bwajingatu pepi kukya kimye Petelo kyo akaine Yesu ja busatu. Ba mu kije kya Saniedilini po po bapwishishetu kumwendeleka kabiji bapalañene. Pa Kitanu lukelo, bakonkene jibiji kuba’mba bamweshe’mba mambo o bachibile bufuku ayijilemo na mizhilo. Kabiji Yesu bamuletele kwi abo.
Ba mu kije bamwambijile jikwabo amba: “Tubuule umvwe wi Kilishitu.” Yesu wibambijile’mba: “Nangwatu nemubuule kechi musakuswa ne. Kabiji umvwe nemwipuzhe kechi musakukumbula ne.” Pano bino, Yesu wamwesheshe kuba’mba kiyukilo kyanji kyaambijilwe jimo pa Danyela 7:13. Waambile’mba: “Kufuma luno Mwana muntu ukekala ku kuboko kwa kilujo kwa bulume bwa Lesa.”—Luka 22:67-69; Mateo 26:63.
Abo bakoselepotu amba: “Nanchi obewa wi Mwana Lesa nyi?” Yesu wibakumbwile’mba: “Anwe bene mwaamba’mba, yami iye.” Kyamweka bano bantu bafuukwilepo kwipaya Yesu na mambo a bubela a kuba’mba waambile mwenga. Baipwizhe’mba: “Ñanyi bishiino bikwabo byo tusakukeba?” (Luka 22:70, 71; Mako 14:64) Onkao mambo, bamukashile Yesu ne kumutwala kwi Kitumbafumu mwina Loma aye Pontiusa Pilato.
Kyamweka Yudasa Isakaliota wamwenenga Yesu saka bamutwala kwi Pilato. Yudasa byo amwene’mba Yesu bamuzhachisha na mambo, waubile bingi bulanda ne kukakilwa. Nangwa byonkabyo, kechi walapijile ne kubwela kwi Lesa ne, bino wabwezhezhe mali a siliva 30 o bamupele. Yudasa wabuujile bañanga bakatampe amba: “Nalenga mambo byo nasolwele muntu wabula mambo.” Abo bamwambijile’mba: “Ao mambo obe. Obe mwine usakuyuka bya kuba!”—Mateo 27:4.
Yudasa watayile mali a siliva 30 panshi mu nzubo ya Lesa kabiji wanungilepo ne mambo akwabo kupichila mu kwikujika. Yudasa byo ekujikilenga, kyamweka musampi wa kichi ko akashile lutambo wapasukile. Mubiji wanji waponejile pa mabwe ne jivumo jasabika.—Byubilo 1:17, 18.
Lwakijingatu lukelo kimye Yesu kyo bamutwajile ku jilapa ja kwa Pontiusa Pilato. Bino Bayudea bamutwajile bakaine kutwela mukachi. Balangulukilenga’mba kwikala pamo na bantu ba mu bisaka bikwabo kusakwibalengela kwikala ba muzhilo. Kuba bino kwakonsheshe kwibalengela kubula kufikilamo kuja kijiilo pa Nisanyi 15, juba jitanshi ja Kijiilo kya Bashinkwa Babula Mbizho, kyo bamonanga’mba lubaji lwa Kijiilo kya Lupitailo.
Pilato walupikile ne kwibepuzha’mba: “Ñanyi mambo o mwamupamo uno muntu?” Abo bamukumbwile’mba: “Umvwe uno muntu kechi wajinga ngubabibi ne, inge kechi twamuleta kwi anweba ne.” Pilato byo amwene’mba babena kumukanjikizha, wibakumbwile’mba: “Musendai anwe bene mukamuchibile mambo monka mwayila mizhilo yenu.” Bayudea basolwele milanguluko yabo yatama ya kwipaya Yesu byo baambile’mba: “Mizhilo kechi ituswisha kwipaya muntu nangwa umo ne.”—Yoano 18:29-31.
Umvwe baipayile Yesu pa kimye kya Kijiilo kya Lupitailo, inge bantu baletele kiwowo. Bino umvwe balengejile bena Loma kumwipaya na mambo a kuba’mba wasatukila bufumu bwabo, kino kyakonsheshe kulengela Bayudea kubula kwibapamo mambo ku bantu, mambo bena Loma bebapele luusa lwa kwipaya yense wasatukilanga bufumu bwabo.
Bantangi ba bupopweshi kechi babuujile Pilato amba Yesu bamuzhachishe na mambo a kwamba mwenga ne. Bamupelemo mambo angi asatu a bubela a kuba’mba: “Uno muntu twamutaaine [1] saka ajimbaika kisaka kyetu, ne [2] kukanya kupana misonko kwi Kesala ne [3] kwamba’mba aye mwine ye Kilishitu mfumu.”—Luka 23:2.
Na mambo a kuba’mba Pilato waimenangako bena Loma, kyamwikele bingi ku muchima byo aumvwine’mba Yesu ubena kwitela’mba mfumu. Onkao mambo, Pilato watwelele mu kipango jibiji ne kwita Yesu ne kumushikisha’mba: “Nanchi obewa wi Mfumu wa Bayudea nyi?” Mu jishinda jikwabo, Pilato washikishenga’mba, ‘Nanchi walala muzhilo wa bena Loma byo ubena kwitela obe mwine amba wi mfumu ne kusatukila Kesala nyi?’ Kampe na mambo a kuba’mba Yesu wakebele kuyuka bintu byavula Pilato byo aumvwine pe aye, Yesu waambile’mba: “Nanchi anwe bene mwiambila kino nyi, inyi paji wimubuula pe amiwa?”—Yoano 18:33, 34.
Pilato wamwesheshe’mba kechi wamuyukile ne, kabiji wasakishe kuyuka byavula pe aye. Waambile’mba: “Nanchi amiwa yami Muyudea nyi? Kabiji wanungilepo amba: “Kisaka kyobe ne bañanga bakatampe bo bakuleta kwi amiwa. Ki ka kyo wauba?”—Yoano 18:35.
Yesu kechi wakebele kwifya amba mfumu ne. Jishinda Yesu jo akumbwijilemo jalengejile Kitumbafumu Pilato kukumya bingi.
mri_Latn bem_Latn umb_Latn lug_Latn lua_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn cjk_Latn